**PLAN DE OBXECTIVOS DO EQUIPO DE DINAMIZACIÓN DA LINGUA GALEGA**

IES **Sánchez Cantón** Curso 2018 - 2019

Para o presente curso 2018-2019 tentamos desenvolver a través do Equipo de Dinamización da Lingua Galega do noso instituto unha serie de accións que propicien un maior e mellor uso da nosa lingua, tanto nos eidos docente e discente como naquelas actividades, escolares e extraescolares, que teñen como principal ámbito de intervención o noso propio instituto, se ben moitas veces a propia realidade sobreponse e fai que a intervención do equipo procure saír fóra do espazo académico.

Co propósito de acadar este xenérico obxectivo programático, o Dinamización da Lingua Galega ten deseñado un plano de actuacións que, ao abeiro dos decretos 324/1996, do 26 de xullo (DOG do 9 de agosto) e 374/1996, do 17 de outubro (DOG do 21 de outubro) polos que se rexe e conforme está constituído, tentará promover coa implicación activa de toda a comunidade escolar.

A experiencia dos últimos anos suxírenos a necesidade de manter a diversificación do noso esforzo na realización de distintas actividades que dinamicen o proceso normalizador en todas e cada unha das múltiples manifestacións da vida académica. Nada desta nos debe ser alleo. Cómpre anoar neste proxecto de normalización da lingua galega no ensino a conduta de todas as partes afectadas.

Primeiramente, o propio alumnado, destinatario principal e mesmo razón de ser do noso traballo, pero asemade hai que atender aos demais sectores presentes na comunidade escolar: os pais e nais, basicamente ao través da Asociación de Nais e Pais de Alumnos, que nos cursos pasados nos prestou unha axuda moi salientable para culminar moitas das iniciativas programadas polo Equipo de Dinamización da Lingua Galega; o profesorado, neste tempo de mudanzas especialmente necesitado de estímulos e todo apoio posible para rachar coa inercia dun exercicio profesional que segue a desenvolverse maioritariamente hoxe aínda dun xeito monolingüe en castelán no noso instituto; os membros do equipo directivo do instituto, fundamental elo entre a administración educativa e a totalidade da comunidade escolar e, por tanto, artífices de grande importancia para, entre outros fins, a plena galeguización de impresos, actas, formularios e cantas comunicacións se fagan circular entre os distintos axentes do ensino; o persoal de administración e servizos, cun labor cotiá que tamén ocupa unha área importante nas relacións auxiliares da docencia; o persoal que rexenta o servicio de cafetería e, en fin, cantos, de calquera xeito, poidan contribuír nesta tarefa común proposta.

En síntese, os obxectivos deste proxecto orientanse cara a mellora cuantitativa e cualitativa da presenza da lingua galega na nosa contorna educativa. Hai unha serie de accións encamiñadas a revelar e combater os prexuízos diglósicos persistentes en amplas capas sociais ben representadas no instituto, nos diversos sectores educativos, e, alén diso, tamén se prevé a intervención favorable á consecución dun maior compromiso coa utilización e valoración da nosa lingua e cultura.

Entre outras actuacións, cómpre salientar as seguintes:

1. Prestar colaboración ao equipo directivo para a normalización de modelos, formularios, circulares, actas e cantos documentos sexa mester empregar en galego.
2. Apoiar o uso efectivo do idioma galego en todas as comunicacións posibles, en todos os eidos, para calquera función e con calquera interlocutor. Tentaremos en todo momento que o código lingüístico en uso sexa o galego.
3. Asesorar e corrixir lingüisticamente, ou mesmo traducir, escritos que nos sexan sometidos á nosa supervisión por parte de calquera membro da comunidade académica. En particular, esta acción vense facendo de maneira sistemática nos escritos que así o precisan emanados da dirección do instituto.
4. Colaborar cos distintos departamentos didácticos na elaboración de memorias, unidades didácticas ou textos docentes escritos en lingua galega.
5. Informar á Asociación de Nais e Pais de alumnos da existencia deste equipo, dos seus obxectivos e asemade brindarlle o noso ofrecemento de colaboración para que nas súas diversas comunicacións fagan un maior uso da lingua galega. Cómpre salientar neste sentido a valiosa resposta que a ANPA nos deu a cantas solicitudes, suxerencias e iniciativas lle foron expostas polo Equipo de Dinamización da Lingua Galega.
6. Ofrecer a nosa dispoñibilidade e apoio ao persoal non docente do instituto para que tamén nas súas funcións a lingua galega teña unha maior presencia, tanto na comunicación oral como na realización de letreiros, notas divulgativas ou calquera outro texto escrito.
7. Celebrar reunións periódicas nas que todos os alumnos que así o desexen poidan debater e decidir iniciativas e medidas galeguizadoras a aplicar na contorna do instituto. Doutra beira, estas mesmas reunións deberán tentar favorecer a consolidación dun grupo de alumnos e alumnos entusiastas ou proclives á tarefa compartida. Cunha dimensión enteiramente aberta, sen a esixencia doutro elo de unión entre os compoñentes do grupo máis ca o desexo de promover o uso e a estima cara a nosa lingua, procuramos difundir este ideal e facer partícipes del ao maior número de alumnos e alumnas do instituto.
8. Establecer contactos periódicos con representantes dos demais equipos de dinamización da lingua galega que existen noutros institutos e centros da cidade. Coidamos que estas reunións serven tanto para confrontar experiencias e resultados como para afrontar empresas que, doutro xeito, non se poderían levar adiante.
9. Velar polo cumprimento efectivo da lexislación vixente en materia de uso da lingua galega nos centros de ensino. Non pretende ser o noso un labor fiscalizador ou supletorio do que compete á inspección educativa, mais si precisamos coñecer a realidade do ensino que se imparte no propio centro para, desde esa perspectiva, facer unha diagnose dos problemas existentes.
10. Realizar propostas e observacións naqueles casos nos que unha práctica docente ou administrativa disconforme coa legalidade así o requira.
11. Tentar que as reflexións e a preocupación constante do equipo de normalización obteñan unha resposta acolledora nos distintos suxeitos sobre os que se han proxectar. Simultaneamente, hase facilitar a integración no equipo de normalización de cantas persoas amosen sensibilidade ou interese no proxecto deste. O continuo labor propagandístico con distribución de lemas, textos, carteis, autoadhesivos, etc. poida que constitúa hoxe unha sementeira que aínda non deixa ver como arraíza, mais consideramos que é o xeito de posibilitar maiores adhesións no futuro.
12. Fomentar a realización de diversas actividades de participación e animación sociocultural que constitúan unha motivación para o desenvolvemento da autoestima dos xa galegofalantes e unha vía de identificación / integración cultural dos restantes. Entre outras que se están a debater, polo de agora pódense sinalar as seguintes:

a. Elaboración dun novo número da revista "Cartafol" que recolla temas e artigos seleccionados polos propios alumnos do equipo.

b. Presentación de dípticos e trípticos con motivos alusivos á situación da lingua galega en Galicia.

c. Convocatoria dun novo **Certame de Tarxetas de Felicitación de Nadal** entre o alumnado, nas que necesariamente ha de figurar un lema escrito en galego.

d. Analise do uso efectivo do galego no ámbito docente e deseño dunha estratexia que favoreza a progresión nese uso.

e. Distribución entre os alumnos de folletos, autoadhesivos e demais material que convide a unha mellor valoración e unha maior presencia da lingua galega nas súas relacións.

f. Achegamento ó profesorado e demais membros da comunidade escolar de canto material poidamos recadar para o seu emprego nas aulas e no entorno educativo.

g. Convocatoria, en colaboración con outros equipos de normalización lingüística, dun **concurso de prosa, poesía e banda deseñada en lingua galega.**

h. Axuda na programación e realización de obras teatrais representadas en lingua galega.

i. Organización de coloquios, mesas redondas, conferencias, etc.

k. Manter activas as canles de comunicación virtual que creamos: Neste momento xa contamos cun **blog** ou **caderno de bitácora**, en permanente construción, que serve de referencia de parte do traballo desenvolvido. O enderezo electrónico é:

<http://gnldosanchez.blogspot.com/>

Ademais, como medio de doado acceso para un alumnado cada día máis achegado ás novas **TIC**, contamos cunha **aula virtual** CESGA, contas de **Instagram**, **Facebook** **twitter**, **correo electrónico** e demais ferramentas que constitúen unhas boas canles de participación e traba que están a dar un bo rendemento. O correo electrónico é o seguinte:

[gnldosanchez@gmail.com](mailto:gnldosanchez@gmail.com)

Neste ano acabamos de pór en marcha a nova **rede social** na que participamos, **Instagram**, e agardamos chegar con ela a unha maioría do alumnado que acepta e participa como convidado para recibir “eventos” e mais para “etiquetar” ou comentar imaxes, así como para facer fincapé no uso da lingua propia dunha ferramenta comunicativa que goza de grande prestixio entre a mocidade. Asociar estas redes sociais ao uso da lingua galega favorece unha imaxe de modernidade e utilidade que vén moi ben ao noso eivado status sociolingüístico.

k. Confección dunha memoria que recolla a experiencia anual compartida polo equipo de normalización lingüística e na que caiban os seus acertos e desacertos.

En Pontevedra, a 27 de setembro de 2018

O coordinador do EDLG

Xosé L. Janeiro Espiñeira.